Jurinová, Erika, podpredsedníčka NR SR (2014-12-02):
Ďakujem pekne, pán predseda. Vážený pán minister, kolegyne, kolegovia, dovoľte aj mne predstaviť svoj pohľad na predložený návrh rozpočtu na rok 2015. Ako každý rok, je to jeden z najdôležitejších zákonov, ktorý prichádza do Národnej rady, a rada by som sa poďakovala aj ministrovi, aj celému jeho tímu za prácu, ktorú vykonal pri zostavovaní rozpočtu. V čase, keď má naša krajina najvyšší dlh v histórii a zároveň vysokú nezamestnanosť, je pre nás povinnosťou sa zamyslieť sa nad týmto stavom a dospieť k zodpovednému kompromisu, ako budeme hospodáriť s prostriedkami občanov Slovenskej republiky. Preto možno budem aj zbytočne, verím, že nie, úplne reálne kritická. Začínalo to nádejne, ale dnešný návrh rozpočtu nie je dobrým návrhom, aj keď som si stihla prečítať, že náš rozpočet patrí medzi štyri najlepšie v rámci Európskej únie. Z toho pre mňa vyplýva, že všetky záväzky, ktoré požaduje Európska únia, sú dodržané. Možno by sme mohli byť hrdí, ale vzhľadom na množstvo všetkých zmien, ktoré sa na našej legislatívnej scéne odohrali, je ťažko sa z toho tešiť. A celkom to nejde, ak si aj pomyslím, že ešte sme sa ledvaže vymanili z područia funkčnej dlhovej brzdy, čakali sme na zmenu metodiky počítania deficitu a hneď sme boli aj pripravení rezignovať na väčšiu ambicióznosť. Aj keď financie chýbajú vo viacerých oblastiach, otázne zostáva, či navýšenie, ktoré sa konalo cez výbory, zabezpečí skutočnú efektívnosť vynaložených prostriedkov. Tento rok bola i rozpočtová procedúra, možno povedať, zvláštna, len v krátkosti ju zhrniem, hovorili o nej už aj predchádzajúci kolegovia. V auguste ste predložili čísla, ale v posledný možný októbrový termín predložíte do Národnej rady úplne iné čísla. Potom narýchlo predkladáte pozmeňujúce návrhy na dodatočné výdavky v niektorých rezortoch, a to, myslím, že nám nebudete mať za zlé, keď budeme presvedčení o tom, nebudete nám brať naše presvedčenie, že tieto pozmeňováky boli určite vypracované práve vaším ministerstvom. Nedodržiavate ani rámcovo rozpočtové výhľady predchádzajúceho roka. Mne sa zdá, že takýto chaos odráža nie stabilitu, ktorou SMER reaguje na plagátoch, ale hasenie situácie a zašívanie dier. Tu by som debatu o zmene metodiky pri zostavovaní rozpočtu moc nevťahovala, pretože aj keď laicky by som sa pozrela na názov metodiky, je to metodika roku 2010 a dnes máme rok 2014, takže so všetkým ste museli rátať. Návrh rozpočtu je zlý aj podľa vyjadrenia niektorých inštitúcií, ktoré si vám dovoľujú oponovať. Napríklad Konfederácia odborových zväzov neodporúča ďalšie schvaľovanie, pretože návrh rozpočtu nie je v súlade s programom stability vlády a nebol v pripomienkovom konaní predložený sociálnym partnerom podľa rokovacieho poriadku Hospodárskej a sociálnej rady, stanovisko ZMOS-u, ktorého sa prechod na metodiku ESA 2010 dotklo asi najviac, pretože dopravné podniky boli preradené do sektora verejnej správy, nesúhlasia s predloženým rozpočtom, pretože od obcí sa žiada navýšenie prebytkového hospodárenia o 120 % oproti augustovému návrhu rozpočtu. Navyše sa mi nepáči, že návrh rozpočtu hovorí o šetrení miest a obcí a sám premiér v Žiline vyhlási, parafrázovane povedané, že kto bude voliť SMER, nemusí sa báť šetrenia. Národná banka Slovenska hovorí o rizikovom rozpočte. Hovorí o týchto rizikách: zhoršenie hospodárenia miestnej správy v roku 2014 oproti plánom v prijatom rozpočte, zlý predpoklad dividend v štátnych podnikoch, ktorý sa môže vyvíjať rôzne v závislosti od hospodárenia, zlý predpoklad o zvýšenej efektívnosti hospodárenia zdravotných poistení, zlý predpoklad čerpania prostriedkov z eurofondov. Ak sa tieto riziká naplnia, dôjde k zvýšeniu rozpočtového deficitu na úroveň 2,7 %, pričom predložený rozpočet hovoril pôvodne o 1,98, tento novší už 2,49 % deficitu. Rada pre rozpočtovú zodpovednosť nepovažuje jednorazové opatrenia na zlepšovanie salda rozpočtu z dlhodobého hľadiska za dobré riešenie a vyčíta vláde spôsob finančnej politiky brzda – plyn. Teda keď sú čo len trochu pozitívne vyhliadky, zvyšujete výdavky, ak negatívne, brzdíte. Pozeráte sa na problematiku príliš krátkodobo. Politika rozpočtu brzda – plyn nie je zodpovedná voči dosiahnutiu cieľa na rok 2017 o vyrovnanom rozpočte, pretože úmyselne vytvára tlak na hospodárenie v nasledujúcich rokoch. Alebo už máte pred sebou iba víziu posledného volebného roku a so skracovaním vášho funkčného obdobia skracujete aj chuť vážne sa popasovať s problémom znižovania deficitu. Veď to nech zostane na vláde, ktorá príde po. Ale pre istotu nesmiete celkom rezignovať, lebo stále je pre vás nádej, že môžete spolu zostavovať vládu. Zodpovedné by bolo postupné mierne brzdenie. Toto všetko sú argumenty fundovaných inštitúcií o tom, že predpokladaný rozpočet sa nedá čítať ružovo-oranžovanými okuliarmi SMER-u – SD. Vážení páni ministri ministerstva financií, ministerstva práce, toto boli názory odbornej verejnosti, ktoré len podopierajú moje výhrady voči predloženému rozpočtu. Jednej veci však nerozumiem. A to, ako ste sa v rozpočtových výdavkoch pozerali na rodinu. Program podpory rodiny je krátený oproti roku 2014 o 29 mil. eur. Ide pritom o financovanie opatrení, ako sú prídavky na dieťa, rodičovský príspevok, štátom platené poistné, príspevok na starostlivosť o dieťa a ostatné príspevky. Ak sa pozeráme na rozpočtový výhľad rozpočtu 2014, tak pokles v tomto roku je dokonca 42 mil. eur. Vyzerá to tak, že ste schopní dodržať slovo maximálne na jeden rok. Vysvetlite, prosím, sami mamičkám, nech šetria plienky deťom a nech si ani náhodou neplánujú ďalšie bábätko, kým bude vládnuť SMER. Dokonca aj odborná verejnosť sa ohradzuje voči zlému demografickému vývoju, ktorý vy svojou politikou nijako nezastavujete a ani nenastavujete. Lepšie povedané, chýbajú vám politiky, ktoré by riešili prorodinné opatrenia. V tomto by vás práve demografické štatistiky mali motivovať k navýšeniu nielen výdavkov, ale najmä síl do hľadania riešení. Prečo nejdete cestou daňového zvýhodnenia rodín? Vy radšej navýšite cez poslanecký návrh aktívne politiky trhu práce a národný program trhu práce o 32 mil., ktoré sa tiež týkajú určite dôležitého neduhu v európskej spoločnosti, nezamestnanosti mladých, ale pripomínam, že chýbajú i aktívne opatrenia prorodinného typu. Koho si tým kupujete pred voľbami? Vážený pán minister, nedá sa vám a ľuďom na ministerstve uprieť, že sa vám podarilo zlepšiť príjmovú stránku rozpočtu. Váš výber daní je na vysokej úrovni. Vaša finančná kobra dosahuje úspechy a chcete ju ešte vylepšovať i cez nedávno novelizovaný zákon o dani z príjmov, od ktorého očakávate príliv zhruba štvrť miliardy do rozpočtu. Nepochybujem o tom, že sa nachádzate v ťažkej situácii, kedy všetci chcú, aby ste míňali a zároveň aby ste šetrili. Ale celý rozpočtový proces vyzerá tak, že na jednej strane systematicky pracujete na zvyšovaní príjmov rozpočtu a na druhej strane nesystematicky vyhadzujete peniaze a plátate diery tam, kde vám to prinesie hlasy, navyše s obrovskými kauzami, ktoré sa v týchto dňoch na SMER sypú. Rozpočtová rada vám vyčíta, že konsolidujete nesystematicky, ako by ste sa riadili podľa hesla vášho slávneho rapera: „Žijeme len raz, práve tu a práve teraz“. SMER rozhadzuje teraz, pred voľbami. Je vám zrejme jedno, kto bude zostavovať rozpočet na roky 2016 a 2017. Teraz míňate nesystémovo, lebo môžete. Vážení kolegovia, musím konštatovať, že nepodporím tento návrh rozpočtu a možno aj pre konflikt, ktorý máme za rohom, za našou východnou hranicou. Je vláda ochotná a hlavne pripravená sanovať prípadné straty našim podnikateľom, ktorí prídu o svoje odbytiská? Ich vplyv bude mať dopad aj na náš rozpočet. Mrzí ma, že sa neriešia ozajstné problémy obyvateľov Slovenska, ako je zlý demografický vývoj, zlé prostredie pre podnikanie, ktoré generuje pracovné miesta. Nepáči sa mi fakt, že deficity za posledných päť rokov boli v takej výške, že by sme z nich bez problémov zafinancovali jeden celý ročný štátny rozpočet. Mojou víziou rozpočtu je šetrné zaobchádzanie s peniazmi občanov s dôrazom na rodinu a vzdelávaciu politiku v prospech vytvárania preventívnych opatrení, a nie opatrení, ktoré len reagujú na vzniknutý stav. Prevencia je starostlivosť o rodinu a vzdelanie, a nie masová podpora vybratých skupín pred voľbami. Pripomína mi to heslo starého Ríma „chlieb a hry“. Výdavky na rodinnú politiku, ktorá absentuje, sa dajú zvýšiť napríklad i výnosmi lotérií. Práve tie súčasná vláda šetrí už akoby dva roky, nevedno celkom na aký účel. Podľa môjho názoru sú práve peniaze z výnosu lotérií a hazardných hier tie najvhodnejšie, ktoré by mali byť použité na ochranu rodín, keďže samotný zákon o hazardných hrách a jeho aplikácia spôsobuje problémy v rodinách. V roku 2013 predstavovali odvody z prevádzkovania Národnej lotériovej spoločnosti TIPOS, akciová spoločnosť, do štátneho rozpočtu sumu 34 529 788 eur. Mám skôr obavy, že vláda by ich rada použila v predvolebnom roku na uspokojenie záujmových skupín. Takéto sú avíza. Dovoľte teraz, aby som spomenula vaše sociálne opatrenia, ktoré treba však aj priamo pomenovať. Sú to výhody pre určité znevýhodnené skupiny, ktoré tiež svojím spôsobom zasiahnu do verejných zdrojov. Som za to, aby sa štát postaral, lepšie povedané, aby sa motivačne postaral o svojich občanov, ktorí majú problémy, ale aby solidaritou nazýval skladanie sa strednej vrstvy na vaše sociálne zvýhodňovanie, nie je to správne. Vlaky zadarmo mali stáť 13 mil. Dnes je predpoklad 43 mil. Kto zaplatí tento účet? Vratky za plyn je rovnako vážne, i keď uznávam, že marketingovo úžasné opatrenie. Od nás, pán minister, stále žiadate a úplne chápeme opodstatnenosť tejto požiadavky, aby, ak predkladáme návrh zákona, aby sme mali jasne zadefinované, odkiaľ získame prostriedky na financovanie zmien v zákone. Preto sa, pán minister, pýtam, skutočne ste tieto sumy za vaše sociálne opatrenia zakomponovali do rozpočtu? Obávam sa, že by sme ich tam ťažko hľadali. Prečo je pre vás také nemožné riešiť fiškálne neutrálne alebo pozitívne návrhy zákonov, ktoré odstraňujú praktické problémy, ako sú napr. zákon, ktorý budeme teraz onedlho, dúfam, predkladať, historicky nevysporiadané obete komunistického režimu alebo tiež omyly a možno i osobné zlyhania ľudí či zamestnancov pri prevode bezcenných cenných papierov na Fond národného majetku? To sú dve témy, ktoré naozaj nežiadajú žiadne zvýšené náklady alebo zdroje z verejného rozpočtu. Som zvedavá, ako sa práve strana SMER – SD postaví k týmto návrhom. Dokonca počula som, že ak som bola príjemne prekvapená tým, že Fond národného majetku rieši bezcenné cenné papiere, ktoré omylom prišli na fond alebo boli prevedené už z akéhokoľvek dôvodu, počula som, že opatrenia, ktoré boli nasmerované na vyriešenie týchto prípadov, sú opäť pozastavené. Dúfam, že to nie je pravda a že Fond národného majetku sa postaví k týmto problém naozaj správne. Rada by som konštatovala, že do rozpočtu veľmi ľahko zaistíme miliardu alebo aspoň 0,5 mld. z korupcie, o ktorej každý vie, že tu je, veľa o nej debatujeme, a ktorá je stále ešte v hlavnom prúde diania. Preto je možno zamerať sa aj na odstránenie tohto neduhu. Pol miliardy stojí určite za to. Z týchto dôvodov, ktoré som spomenula, tento štátny rozpočet, opäť zopakujem, nepodporím. Ďakujem pekne.